भैरहवाद्वारा काठमाडौं पराजित
एभरेस्ट प्रिमियर लिग (इपिएल)अन्तर्गत बुधबारको दोस्रो खेलमा भैरहवा ग्लाडीयटर्सले काठमाडौँ किंग्स ११ लाई ७ विकेटले पराजित गरेको छ ।
काठमाडौं — एभरेस्ट प्रिमियर लिग (इपिएल)अन्तर्गत बुधबारको दोस्रो खेलमा भैरहवा ग्लाडीयटर्सले काठमाडौँ किंग्स ११ लाई ७ विकेटले पराजित गरेको छ ।टस जितेर ब्याटिङ रोजेको काठमाडौँले निर्धारित २० ओभरमा ८ विकेट गुमाउँदै १ सय १८ रनको योगफल खडा गरेको थियो । उसका लागि ओपनर अमित श्रेष्ठले सर्वाधिक २९ रन जोड्दा मध्यक्रमका सागर कुमारले २८ रनको योगदान दिए । भैरहवाका दिपेश श्रेष्ठले ३ विकेट र शरद भेषावकरले २ विकेट लिए ।जवाफी ब्याटिङमा उत्रिएको भैरहवाले १७ औं ओभरमा लक्ष्य पूरा गर्‍यो । उसका लागि कप्तान शरद र पुनित विष्टको तेस्रो विकेटको लागि गरेको ६० रनको साझेदारी महत्त्वपूर्ण रह्यो । शरदले ३२ रन जोड्दा पुनित ४२ रनमा अविजित रहे । पारीको अन्त्यतिर आरिफ शेखले ११ बलमा २३ रन जोडेका थिए । काठमाडौँका लागि सोमपाल कामी, अमर सिंह राउटेला र सुशील कँडेलले १-१ विकेट लिए । 